
A sérelemdíj rendszertani elhelyezése és összehasonlítása a német fájdalomdíjjal

A sérelemdíj a nem vagyoni kártérítés intézményéből alakult ki, a 2014. március 15-ével hatályba lépő Polgári Törvénykönyv építette be a jogrendszerbe. Funkciója és dogmatikai felépítése majdnem teljesen megegyezik a korábbi nem vagyoni kártérítéssel, néhány ponton azonban újításokat vezetett be a jogalkotó. Dolgozatomban többek között ezeket az újdonságokat tekintem át.
A kutatásom legfontosabb célkitűzése az volt, hogy rendszerszinten tekinthessem át a jogintézményt. Így aztán nem az egyes személyiségi jogokat vizsgáltam, bár ez a téma is rengeteg lehetőséget hordoz magában, hanem próbáltam a sérelemdíj dogmatikai sajátosságait áttekinteni. Foglalkoztam azzal, hogy milyen jogsértések esetén követelhető sérelemdíj, csak a személyiségi jogok megsértése teszi ezt lehetővé vagy vannak-e esetleg más opciók is. Azt is áttekintettem, milyen rendszerek mentén lehetséges a sérelemdíj megítélése. Itt szembeállítottam az objektív és a szubjektív rendszert, majd az objektív rendszert a hátrány bizonyításának szükségességével.
A dolgozat második felében a német fájdalomdíjat tanulmányoztam. Megvizsgáltam, milyen feltételekkel adható fájdalomdíj a Bürgerliches Gesetzbuch alapján, és hogyan fejlesztette ki a német jog az általános személyiségi jog megsértésére való hivatkozás lehetőségét, aminek a jogalapja a Grundgesetz második cikke lett.
Külön részét képezi mind a két jogrendszer elemzésének a jogi személyeknek adható sérelemdíj illetve fájdalomdíj problematikája. Talán itt voltak a legszembetűnőbb különbségek, mivel a magyar jog már kezdetektől megítélhetőnek tartja nem természetes személyek számára is a nem vagyoni kártérítést, a német jogalkalmazás azt mindig is elutasította.
A dolgozat végén röviden összehasonlítottam a két jogrendszert, megpróbáltam állást foglalni abban a kérdésben, hogy melyik megoldást találom a szerencsésebbnek. A jogintézmény magyar kialakítása mellett szól az áttekinthetősége, a német variációban viszont a bírói gyakorlat fejlődése, a fájdalomdíj fokozatos dogmatikai kimunkálása ragadott meg.
Remélem, a dolgozatommal sikerül közelebb hozni az Olvasóhoz a két jogrendszer immateriális kártérítésre vonatkozó szabályozását és bepillantást engedni ebbe az érdekfeszítő jogterületbe. 



